Politiet bekymret for slaveri i norsk bilvaskbransje
- Vi har møtt folk som har tjent 19 kroner timen. Dette er slaveri, sier politioverbetjent Alf-Magne Fredriksen til Dagens Næringsliv. Tilsynet har avdekket at flere av de ansatte bor på bilvaskeriene. Politiet og Arbeidstilsynet har kontrollert 100 vaskehaller de to siste årene i «Operasjon Vaskebjørn». Arbeidstilsynet har gitt 390 pålegg så langt i år. - Minstekravene er ikke oppfylt i en eneste kontroll, sier seniorinspektør Knut Morten Alvestad i Arbeidstilsynet. Alvestad mener kundene bør tenke seg om hvis de blir møtt i hallen av tre- fire personer som kaster seg over bilen. Det har tidligere vært avdekket svart arbeid i denne bransjen. - Kundene er ressurssterke mennesker som vasker bilene sine for 150 kroner. Hvor langt tenker vi? Her har vi et samfunnsproblem, sier han. - Ofte har vaskerne kommet seg inn til Spania og Italia ved hjelp av menneskesmuglere, sier han. Agenter loser dem ifølge Alvestad videre til Norge på en Ryanair-billett. Her lokkes de papirløse, som ofte har satt seg i gjeld, med gode jobbmuligheter. - Tidligere har jeg brukt begrepet «moderne slaveri» om det vi har sett i byggebransjen. Nå ser vi et moderne slaveri innen bilpleie, sier Alvestad. Ofte finner tilsynet kvitteringer som viser at det meste av pengene sendes til familien i hjemlandet.
Politiet og Arbeidstilsynet har avdekket omfattende mangler ved 100 bilvaskehaller her i landet. De mener det foregår slaveri i bransjen.